**"Humans of New York"** (HONY) on fotoblogi ja raamat, mis on koostatud New Yorgi tänavatel kohatud inimeste portreefotodest ja nendega tehtud intervjuudest. 

Projekti alustas fotograaf Brandon Stanton 2010. aasta novembris. Sotsiaalmeedias on see väga suure populaarsuse saavutanud, näiteks Facebooki lehel Humans of New York on üle 18 miljoni jälgija. Stanton on kogunud inimeste portreesid ligi 20 riigist, sealhulgas Bangladeshist, Iraanist, Iraagist ja Pakistanist. Sarnast ideed on kasutatud muudeski riikides.

2015. aasta jaanuaris intervjueeris Stanton tolleaegset USA presidenti Barack Obamat Valge Maja Ovaalkabinetis. Samal aastal ühines ta Euroopa rändekriisi tõttu ÜRO-ga, et jagada inimeste emotsionaalseid lugusid ja kogemusi Lähis-Idas.

2016. märtsis kirjutas Brandon Stanton avaliku pöördumise Donald Trumpile, mis sai üheks kõige populaarsemaks postituseks Facebooki ajaloos.[*viide?*].

Blogi
-----

### New Yorgis

Esialgne eesmärk oli kokku koguda 10 000 newyorklase portreed ning panna need linnakaardile. Projekt arenes ülikiiresti, Stanton tegi intervjuusid ning lisas fotode alla ka mõned tsitaadid ja lühitekstid antud isikutelt. Uues formaadis hakkas blogi aina rohkem populaarsust koguma ning huvi äratama – 2019. aasta seisuga on HONY fännilehel Facebookis üle 18 miljoni ja sotsiaalmeedia kanalis Twitter üle 880 000 jälgija.

### Mujal maailmas

Stanton on tänavatelt portreesid kogunud ka mujal maailmas: 2012. aastal veetis ta kaks nädalat Iraanis, 2013. aasta aprillis nädala Bostonis pärast sealseid pommirünnakuid. Samuti on ta käinud Texase osariigis Austinis, sel ajal kui toimus South by Southwest (SXSW) konverents. Ikka selleks, et pildistada inimesi ning jutustada lugusid emotsioonide kaudu.

Augustis 2014 alustas Stanton 50-päevast "maailmavaatust" koostöös ÜRO-ga, kogumaks portreesid ja lugusid 12 riigis: Iraagis, Jordaanias, Iisraelis, Kongo Demokraatlikus Vabariigis, Keenias, Ugandas, Lõuna-Sudaanis, Ukrainas, Indias, Nepalis, Vietnamis ja Mehhikos.

Tema suuremeelne projekt on viinud teda ka Pakistani. Selle käigu peamine eesmärk oli tõsta inimeste teadlikkust aktivist Syeda Ghulam Fatimast ning tema jõupingutustest, mis olid mõeldud alavääristatud Pakistani ehitustööliste aitamiseks.

2015. aastal liikus Stanton Euroopasse, et sihikule võtta asüüli taotlevad pagulased, kes on põgenenud oma kodumaalt sealse sõjalise olukorra tõttu. Algatus toimus koostöös ÜRO pagulaste ülemkommissariaadiga. See tõi kaasa palju annetusi ning muutis inimesed teadlikumaks Euroopasse sisserändajate kriisist. BBC intervjuus ütles Stanton, et kasutab neid teemasid käsitledes täiesti uutmoodi intervjuuvormi – ta ei pea vajalikuks küsida nende inimeste mineviku ega tuleviku kohta.

Raamatud
--------

Esimene fotoblogi põhjal kirjutatud raamat "Humans of New York" ilmus 2013. aasta oktoobris. Raamatu avaldanud St. Martin's Press müüs seda ainuüksi ettetellimisega 30 000 eksemplari. 2015. aasta märtsis oli raamat 31 nädalat The New York Timesi bestsellerite edetabelis ning esikohal tõsieluraamatute edetabelis.

2015. aasta alguses avaldas Stanton järgmise raamatu "Little Humans" ("Väikesed inimesed"). Selles raamatus on ta keskendunud New Yorgi lastele. Nendele tugevatele ja rikkumata isiksustele, kes tõusevad püsti, kui kukuvad, kellel on täiesti laitmatu moemaitse, kes on eelarvamustest priid ning armastavad kogu oma väikese südamega. 

13. oktoobril 2015 ilmus Stantoni kolmas raamat, "Humans of New York: Stories", mis käsitleb täiesti uut rühma inimesi. Selles keskendutakse rohkem inimeste isiklikele emotsioonidele ja lugudele, mis Stanton on kogunud oma tööga seotud projektide raames.

DKNY
----

2013. aastal märkas üks fotoblogi jälgija, et HONY portreid oli kasutanud moebränd DKNY ilma loata oma Bangkoki poeaknal, rikkudes sellega autorikaitseseadust. Stanton palus avalikult DKNY-l annetada 100 000 USA dollarit YMCA Bedford-Styvesant naabruskonnale New Yorgis.

Annetuspalvet jagati Facebookis üle 40 000 korra. Tänu tugevale sotsiaalmeediakanalite survele palus DKNY avalikult vabandust ja nõustus annetama 25 000 dollarit. Ülejäänud 103 000 dollari kogumiseks kasutas Stanton veebisaiti Indiegogo.

Viited
------

1. ↑  www.facebook.com. "Fännileht Facebookis". Vaadatud 6. märtsil 2018. `{{netiviide}}`: parameetris `|autor=` on üldnimi (juhend)
2. ↑  www.theguardian.com. "Humans of New York blogger hits the road for world tour". Vaadatud 6. märtsil 2018.
3. ↑  americanphotomag.com. "Fotoblogi". Originaali arhiivikoopia seisuga 19. oktoober 2017. Vaadatud 6. märtsil 2018.
4. ↑  edition.cnn.com. "Obama meets boy who inspired $1 million fundraiser". Vaadatud 6. märtsil 2018.
5. ↑  www.unhcr.org. "Humans of New York's most powerful posts". Vaadatud 7. märtsil 2018.
6. ↑  Emanuella Grinberg, CNN (18. oktoober 2013). "The photographer behind 'Humans of New York'". *CNN*. Vaadatud 8. märtsil 2018.
7. ↑  Bill Murphy JR. "How Humans of New York Went Viral on Facebook". *INC*. Vaadatud 9. märtsil 2018.
8. ↑  Twitter. "Humans of New York". Vaadatud 8. märtsil 2018. `{{netiviide}}`: parameetris `|autor=` on üldnimi (juhend)
9. ↑  Meghan Keneally. "Humans of New York Photographer's Touching Dispatches From Iraq". *abcNEWS*. Vaadatud 9. märtsil 2018.
10. ↑  Corinne Abrams; Qasim Nauman. "Humans of New York Helps Humans in Pakistan". *The Wall Street Journal*. Vaadatud 9. märtsil 2018.`{{netiviide}}`: CS1 hooldus: mitu nime: autorite loend (link)
11. ↑  Hilary Whiteman (19. august 2015). "The photos that raised $2 million to free bonded brick workers". *CNN*. Vaadatud 9. märtsil 2018.
12. 1 2  Rebecca Adams (6. detsember 2017). "Humans Of New York Photos Accidentally Stolen By DKNY". *HuffPost*. Vaadatud 9. märtsil 2018.
13. 1 2  "DKNY to pay $25,000 after using photographs without permission". *The Guardian*. Vaadatud 9. märtsil 2018.

Välislingid
-----------

* "Humans of New York"
* "Little Humans"
* "Humans of New York: Stories"